ขอถามสองคำถามนะคะ 1.หากเรากินคอลลาเจนทุกวันติดต่อเป็นเวลานานเป็นเดือนเดือนจะทำให้เป็นโรคไตได้ไหมคะ( ที่บ้านมีผู้สูงอายุกินคอลลาเจนอยู่ค่ะ) 2.อาหารเสริมเลซิตินควรกินติดต่อกันมากน้อยแค่ไหน หากเรากินวันละสองเม็ดเช้าเย็นจะมีผลเสียต่อร่างกายไหมหากกินไปนั้นนาน
สวัสดีค่ะ ผลิตภัณฑ์เสริมอาหาร หรือที่เรียกว่าอาหารเสริม คือผลิตภัณฑ์ที่ใช้รับประทานนอกเหนือจากการทานอาหารตามปกติ โดยจะมีส่วนประกอบของวิตามิน เกลือแร่ และสารอาหารต่างๆ ผลิตภัณฑ์เสริมอาหารไม่ใช่ยา จึงไม่มีผลในการรักษาโรคโดยตรง เหมาะกับการใช้สำหรับบุคคลทั่วไปที่ต้องการดูแลสุขภาพ ไม่เหมาะกับผู้ป่วยอาหารเสริมบางอย่างมีแค่สารอาหารตัวเดียว บางอย่างมีหลายชนิดรวมๆ กัน นอกจากนี้ในผลิตภัณฑ์ไม่ว่าจะเป็นเม็ด เป็นแคปซูล เป็นน้ำหรือเป็นผงชง อาจมีการเติมสารปรับแต่งต่างๆ เช่น สีสังเคราะห์ กลิ่นสังเคราะห์ สารควบคุมความเป็นกรด รวมถึงสารกันบูดตัววิตามิน เกลือแร่ หรือสารอาหารต่างๆ รวมทั้งสารปรับแต่งต่างๆ เมื่อเข้าสู่ร่างกยแล้วจะดูดซึมเข้าสู่กระแสเลือด ผ่านตับและกำจัดออกทางไต ดังนั้นหากทานในปริมาณมาก หรือต่อเนื่องเป็นเวลานานย่อมทำให้ตับและไตทำงานหนักได้ นอกจากนี้ผลิตภัณฑ์บางตัวอาจมีการปนเปื้อนของยาฆ่าแมลงและโลหะหนักต่างๆ ที่อาจเกิดขึ้นจากกระบวนการผลิต หากทานผลิตภัณฑ์ชนิดเดียวติดต่อกันนานๆ อาจส่งผลเสียต่อร่างกายได้ผลิตภัณฑ์เสริมอาหารบางตัวมีผลทำให้การแข็งตัวของเลือดช้าลง เช่น น้ำมันปลา สารสกัดจากใบแปะก๊วย วิตามินอี หากต้องได้รับการผ่าตัดหรือเจออุบัติเหตุ อาจทำให้เลือดไหลไม่หยุดได้ โดยเฉพาะอย่างยิ่งหากเป็นโรคประจำตัวที่ต้องทานยาบางชนิดอยู่แล้ว เช่น แอสไพริน ยิ่งอาจทำให้เลือดไหลไม่หยุดได้นอกจากนี้หากต้องทานยาเพื่อรักษาโรคประจำตัวอยู่ ผลิตภัณฑ์เสริมอาหารบางตัวอาจมีปฏิกิริยาต่อกัน ซึ่งอาจมีผลไปลดประสิทธิภาพของยา หรือเพิ่มผลข้างเคียงได้อีกทั้งยังเคยมีการศึกษาพบว่าหากทานผลิตภัณฑ์เสริมอาหารบางตัวต่อเนื่องนานเกินไป อาจเสี่ยงต่อการเกิดโรคมะเร็งได้ เช่น เบต้าแคโรทีน กรดโฟลิค เป็นต้นดังนั้น หากจะทาน ก็ไม่ควรทานต่อเนื่องนานเกินไปค่ะ อีกทั้งก่อนซื้อทานควรดูฉลากว่ามีการได้รับรับอนุญาตจากสำนักงานคณะกรรมการอาหารหรือไม่ และหากมีโรคประจำตัว ควรปรึกษาแพทย์ก่อนทานค่ะสำหรับคอลลาเจน คือโปรตีนชนิดหนึ่ง ที่เป็นองค์ประกอบของเนื้อเยื่อต่างๆ ในร่างกาย เช่น เอ็นกล้ามเนื้อ กระดูก กระดูกอ่อน นรองกระดูกสันหลัง หลอดเลือด กระจกตา ส่วนของเนื้อฟัน ผิวหนัง เป็นต้น เซลล์ในร่างกายสามารถที่จะสร้างได้เองจากกรดอะมิโนชนิดต่างๆ โดยอาศัยวิตามินซีเป็นตัวช่วยในการสร้างการกินคอลลาเจน ก็เหมือนกับการกินโปรตีนชนิดอื่นๆ เช่น โปรตีนอัลบูมินจากไข่ โปรตีนเคซีนหรือเวย์โปรตีนจากนม เมื่อทานเข้าไปแล้ว ก็จะถูกย่อยสลายจากกระเพาะอาหารและลำไส้เล็กจนกลายเป็นหน่วยที่เล็กที่สุด ซึ่งก็คือกรดอะมิโนชนิดต่างๆ หลังจากนั้นร่างกายก็จะนำกรดอะมิโนเหล่านี้ไปใช้ในการสร้างและซ่อมแซมเนื้อเยื่อต่างๆดังนั้นเมื่อทานโปรตีนคอลลาเจนเข้าไปแล้ว ไม่ได้หมายความว่าร่างกายจะสามารถดูดซึมโปรตีนคอลลาเจนทั้งอันที่เป็นโมเลกุลใหญ่นั้นได้ ประโยชน์ที่จะได้จากการทานคอลลาเจนก็คือได้รับกรดอะมิโนที่จำเป็นเหมือนการทานโปรตีนชนิดอื่นๆ ดังนั้น หากเราต้องการทานโปรตีน เราก็ไม่จำเป็นต้องเสียเงินซื้อคอลลาเจนซึ่งมีราคาแพงกว่าการทานโปรตีนอื่นๆ ที่มีราคาถูกกว่า เช่น ไข่ นม ถั่ว เนื้อสัตว์ต่างๆ เป็นต้นและเนื่องจากคอลลาเจนเป็นโปรตีน การทานมากเกินไปในแต่ละวัน ก็อาจทำให้ไตทำงานหนักได้ และทำให้เราได้รับพลังงานเกินกว่าที่ร่างกายต้องการ (หากทานอาหารอื่นๆ ร่วมด้วยตามปกติ) ซึ่งในที่สุดก็จะเปลี่ยนเป็นไขมันสะสมในร่างกายได้